የህዳሴ ግድብ 4ኛ ዓመት በስፖርታዊ ውድድሮች ተከበረ
ታላቁ የኢትዮጵያ ህዳሴ ኤሌክትሪክ ሀይል ማመንጫ ግድብ ግንባታ መሠረተ ድንጋይ የተጣለበት 4ኛ ዓመት የምስረታ በዓል ዛሬ በአዲስ አበባ ስታዲየም በተለያዩ ስፖርታዊ ውድድሮች ተከበረ፡፡በዓሉ በዕለቱ የክብር እንግዳ የኢፌዲሪ ፕሬዝዳንት ዶ/ር ሙላቱ ተሾመ የተከፈተ ሲሆን በበርካታ ታዳሚዎችና አዝናኝ ስፖርታዊ ውድድሮች የደመቀ ነበር፡፡በወላይታ ዲቻና ኤሌክትሪክ ክለቦች መካከል የተደረገው የወንዶች እግር ኳስ ጨዋታ በወላይታ ዲቻ 2 ለ 0 አሸናፊነት ተጠናቋል፡፡ጎሎች በዛብህ ወልዴና ባዬ ገዛሐኝ አስቆጥረዋል፡፡ክለቡ የታላቁ የህዳሴ ግድብ ዋንጫን ለተከታታይ ሁለተኛ ጊዜ ማንሳት የቻለ ብቸኛው ቡድን ሆኗል፡፡በመንግስት ከፍተኛ የስራ ኃላፊዎችና አትሌቶች መካከል በተደረገው ተመሳሳይ ጫዋታ የአትሌቶች ቡድን 2 ለ 1 መርታት ችሏል፡፡ ማርቆስ ገነቴና ገዛኀኝ አበራ ለአትሌቶች ቡድን ጎል ሲያስቆጥሩ የትምህርት ሚንስትር ዲኤታው ዶ/ር ካባ ኡርጌሳ ለመንግስት ከፍተኛ የስራ ኃላፊዎች የማስተዛዘኛዋን ጎል አስቆጥረዋል፡፡በገመድ ጉተታ የመንግስት ከፍተኛ የስራ ኃላፊዎች ሴቶች ቡድን የጤና ባለሙያ ሴቶች ቡድንን እንዲሁም ኮተቤ ዩንቨርሲቲ ኮሌጅ ኮሜዲያንን አሸንፈዋል፡፡በስነ ስርዓቱ ላይ ታዋቂ ሴት አትሌቶች እና የቀድሞ ታዋቂ እግር ኳስ ተጫዋቾች መካከል የተካሄደው የዱላ ቅብብል ውድድርን ጨምሮ ሌሎች አዝናኝ ዝግጅቶችም ተካሂደዋል፡ (ኢብኮ)